পুলিশ জানায়, ফাঁসির দণ্ডপ্রাপ্ত আসামি হরকাতুল জিহাদ নেতা মুফতি হান্নান ও তার কয়েকজন সহযোগী গাজীপুরের কাশিমপুর হাই সিকিউরিটি কেন্দ্রীয় কারাগারে বন্দী আছেন। গতকাল সকালে ঢাকার বিশেষ ট্রাইব্যুনালে হাজিরা দিতে মুফতি হান্নান ও তার সহযোগীদের প্রিজন ভ্যানে করে আদালতে নিয়ে যাওয়া হয়। বিকালে ঢাকা থেকে একটি প্রিজন ভ্যানে করে তাদের কাশিমপুর কেন্দ্রীয় কারাগারে ফিরিয়ে আনা হচ্ছিল। প্রিজন ভ্যানটি ঢাকা-ময়মনসিংহ মহাসড়কের টঙ্গীর সফিউদ্দিন সরকার একাডেমির সামনে এলে প্রিজন ভ্যান লক্ষ্য করে পর পর তিনটি ককটেল নিক্ষেপ করে দুর্বৃত্তরা। এ সময় দুটি ককটেল বিস্ফোরিত হলেও প্রিজন ভ্যানের কোনো ক্ষতি হয়নি। ঘটনার পরপর একটি ব্যাগসহ মোস্তফা নামে একজনকে আটক করা হয়। মোস্তফার বাড়ি ময়মনসিংহ জেলার তারাকান্দা এলাকায়। তার সঙ্গে থাকা ব্যাগে একটি গ্রেনেড ও কয়েকটি ককটেল পাওয়া গেছে।